洪慶善提刑罷官過建康惠詩和答
作者：張守
朝代：宋

paragraphs: 若人儒林秀，俊聲自孩提。
振鬛日千里，衆眼驚月題。
盍登要路津，獻納蘇黔黎。
聊乘使者車，枳棘非鸞棲。
戢翼下吳會，客路秋風凄。
弭帆江之濵，歸夢先苕谿。
寄傲水南北，忘懷玉東西。
况乃味禪悦，已知昔途迷。
坐笑老婆禪，杖拂勞提撕。
祗應浩然氣，中宵吐虹霓。
功名儻來遇，未免雲衢躋。
秖今寵辱際，淵澄看旋鯢。
龍鍾秣陵守，短髪那勝箆。
邂逅見亹亹，野鶴羞凡鷄。
言句謝筌栰，未易窮端倪。
歸來見詹尹，寧復問突梯。